ORDE do 1 de marzo de 2005 pola que se aproban as bases reguladoras da concesión de axudas de apoio á dinamización sectorial e seguridade no ámbito da minaría na Comunidade Autónoma galega, en réxime de concorrencia competitiva, e se procede á súa convocatoria para o ano 2005.
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 08/03/2005

O sector mineiro ten unha grande importancia na economía de Galicia, tanto en termos de produción, comercio exterior como de emprego, ocupando, no caso dalgúns subsectores, posicións de liderado a nivel nacional e, incluso, internacional.
Non obstante, a crecente presión dos mercados, tanto nacionais como internacionais, o aumento dos requirimentos técnicos, así como a cada vez maior concienciación da sociedade nos aspectos ambientais e de seguridade laboral, exixe do sector mineiro un crecemento sostido, aproveitando máis eficazmente o seu potencial de desenvolvemento, que reforce a súa posición económica, permitíndolle superar tanto as ameazas externas como as súas propias debilidades, garantindo un emprego máis estable e de calidade.
A Administración autonómica non pode, nin debe, ser allea a este propósito, polo que a Consellería de Innovación, Industria e Comercio considerou necesario establecer un programa de axudas encamiñado á dinamización sectorial e seguridade no sector da minaría.
Na súa virtude, en uso das atribucións que me foron conferidas,
DISPOÑO:
Artigo 1º.-Bases reguladoras.
Apróbanse as bases para a concesión de axudas incluídas no programa de axudas encamiñadas ao apoio á dinamización sectorial e seguridade no ámbito da minaría na comunidade autónoma galega que figuran no anexo I a esta orde.
Artigo 2º.-Convocatoria.
1. Convócanse as axudas encamiñadas ao apoio á dinamización sectorial e seguridade no ámbito da minaría na comunidade autónoma galega, para o ano 2005, de acordo coas bases aprobadas nesta orde.
Estas axudas outorgaranse, en réxime de concorrencia competitiva, con cargo aos créditos previstos nos orzamentos xerais da Comunidade Autónoma galega para o ano 2005, destinándose para o seu financiamento ata un máximo de 679.440 euros para a anualidade citada, e 135.888 euros para a anualidade de 2006 que se imputan ás seguintes aplicacións orzamentarias:
Denominación: a) Fomento da prestación de servizos efectuada por asociacións ou federacións empresariais dos sectores industriais relacionadas coa minaría.
Partida orzamentaria: 08.02.641-A.780.2.
Importe en euros:
Ano 2005: 400.000.
Ano 2006: 80.000.
Denominación: b) Fomento da seguridade laboral nas empresas de sectores industriais relacionadas coa minaría.
Partida orzamentaria: 08.02.641-A.770.0.
Importe en euros:
Ano 2005: 279.440.
Ano 2006: 55.888.
Total:
Importe en euros:
Ano 2005: 679.440.
Ano 2006: 135.888.
2. Estas cantidades poderanse incrementar en función das solicitudes presentadas e de acordo coas dispoñibilidades de crédito.
Poderanse establecer os correspondentes compromisos plurianuais dentro dos límites establecidos pola lexislación vixente.
3. Establécese un límite máximo no importe da subvención para as empresas de 100.000 euros por anualidade, independentemente do número de proxectos presentados. Establécese un límite máximo no importe da subvención para as asociacións de 300.000 euros por anualidade, independentemente do número de proxectos presentados.
4. Excepcionalmente, sen prexuízo das modificacións orzamentarias pertinentes, nos supostos en que existise compatibilidade entre as accións correspondentes ás aplicacións orzamentarias citadas e crédito suficiente, poderá destinarse parte de crédito dunha das aplicacións que non fora esgotada para cubrir actuacións da outra aplicación que quedaran excluídos por falta de crédito.
5. O prazo para a presentación das solicitudes será de 40 días naturais desde o día seguinte á publicación desta orde no Diario Oficial de Galicia.
6. O modelo de solicitude e o resto dos modelos necesarios para solicitar ou xustificar a axuda, publícanse como anexos II, III, IV e V, desta orde e atópanse tamén á disposición dos interesados no enderezo de internet
http://www.xunta.es/conselle/in.
A solicitude acompañarase da documentación establecida nas bases.
Disposición adicional
Delegación de competencias.
1. Deléganse nos delegados provinciais da Consellería de Innovación, Industria e Comercio as atribucións para a resolución dos procedementos de con
cesión, revogación, reintegro e modificación das subvencións relativas ao fomento da seguridade laboral nas empresas de sectores industriais relacionadas coa minaría, ata o límite dos créditos orzamentarios que resulten desconcentrados.
2. As resolucións que se adopten facendo uso da competencia conferida por esta orde farán constar expresamente esta circunstancia e consideraranse como propias do órgano delegante, resultando aplicable o réxime de recursos previsto no artigo 15 das bases reguladoras destas subvencións.
Disposición derrogatoria
Derrogación normativa.
Para os efectos desta orde, queda derrogada a Orde do 11 de marzo de 2002 pola que se establecen as bases reguladoras de axudas e subvencións en materia de industria, enerxía, minaría, tecnoloxía e desenvolvemento sectorial, comercio e consumo.
Disposición derradeira
Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de marzo de 2005.
Juan Rodríguez Yuste
Conselleiro de Innovación, Industria e Comercio
ANEXO I
Bases reguladoras da concesión de axudas de apoio á dinamización sectorial e seguridade no ámbito da minaría na comunidade autónoma galega
Artigo 1º.-Obxecto, beneficiarios e requisitos.
1. Estas bases teñen por obxecto a regulación da concesión de subvencións incluídas no programa de axudas encamiñadas ao apoio á dinamización sectorial e seguridade no ámbito da minaría na comunidade autónoma galega.
2. Constitúen o obxecto destas axudas os seguintes:
a) Fomento da prestación de servizos efectuada por asociacións ou federacións empresariais dos sectores industriais relacionadas coa minaría.
b) Fomento da seguridade laboral nas empresas de sectores industriais relacionadas coa minaría.
3. Estas axudas outorgaranse en réxime de concorrencia competitiva e de acordo cos principios de publicidade, concorrencia, obxectividade, transparencia, igualdade, non-discriminación, eficacia e eficiencia.
4. Poderán acollerse a estas axudas as empresas privadas, as súas asociacións sectoriais, as súas federacións ou entidades sen ánimo de lucro que cumpran os seguintes requisitos:
a) Que a súa actividade se relacione coa xeoloxía, os sectores de extracción ou transformación mineira,
a cerámica, os áridos ou que presten servizos específicos ou fabriquen equipos para os ditos sectores.
b) Que materialicen o proxecto obxecto da axuda no ámbito territorial de Galicia.
c) Que non teñan pendentes de pagamento débedas coa Comunidade Autónoma e que se atope ao día das súas obrigas tributarias e coa Seguridade Social.
d) Que posúan personalidade xurídica propia e suficiente capacidade para obrar e que non estea inhabilitada para a obtención de subvencións públicas ou para contratar co Estado, comunidades autónomas e outros entes públicos.
e) As empresas incluídas no ámbito de aplicación do Decreto 115/2000, do 11 de maio, polo que se aproba a regulación dos rexistros de establecementos industriais de Galicia, deberán atoparse inscritas e cos datos actualizados, de acordo cos prazos establecidos no dito rexistro.
f) Calquera que poida ser exixible en virtude de normas de dereito necesario.
g) Así mesmo, en virtude do acordo adoptado polo Consello da Xunta de Galicia na súa reunión de 18 de febreiro de 1999, para que unha empresa poida adquirir a condición de beneficiaria de axudas, será necesario que polo menos o 35% do seu cadro de persoal teña contratos por tempo indefinido.
Para as empresas de nova creación bastará o compromiso de alcanzar como mínimo o 35% de estabilidade laboral ao final do prazo que se conceda para tal efecto.
As empresas xa existentes deberán comprometerse igualmente a alcanzar a mesma porcentaxe mínima de estabilidade laboral respecto das novas contratacións que, de ser o caso, deriven do proxecto de investimento que se subvencione.
O cumprimento dos requisitos anteriores non se exixirá en relación aos centros de traballo radicados fóra da Comunidade Autónoma de Galicia.
O citado requisito tampouco se lles exixirá ás empresas con menos de 10 traballadores. Neste caso, a porcentaxe de estabilidade mínima laboral exixida reducirase ao 33%. Tampouco será necesario cumprir o dito requisito nas subvencións inferiores a 60.101,21 euros por proxecto de investimento.
h) Non estar incurso nas circunstancias recollidas nos puntos 2º e 3º do artigo 13 da Lei 38/2003, do 17 de novembro, xeral de subvencións.
Artigo 2º.-Contía máxima da subvención.
As contías máximas das subvencións para cada tipo de proxecto son as que se reflicten a continuación:
a) Fomento da prestación de servizos efectuada por asociacións ou federacións empresariais dos sec
tores industriais relacionadas coa minaría: ata un 35% do custo da actuación subvencionable para o primeiro ano e o 20% do custo das actuacións que se realicen no/nos anos seguintes no caso de actuacións plurianuais.
b) Fomento da seguridade laboral nas empresas de sectores industriais relacionadas coa minaría: ata o 55% do custo da actuación subvencionable.
Artigo 3º.-Concorrencia de axudas e subvencións públicas.
As subvencións previstas nesta orde son incompatibles, para un mesmo proxecto, con calquera outra das reguladas por esta consellería.
O importe da subvención neta equivalente ás empresas, en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, non poderá superar o máximo de intensidade rexional, 40% sobre o investimento subvencionable establecida para cada actividade na presente orde. No caso de axudas a empresas PEME engadiráselle un 15% adicional ao dito límite, de acordo coas directrices sobre axudas do Estado de finalidade rexional (98/C 74/06) en relación co mapa de axudas de finalidade rexional para o período 2000-2006 en España, aprobado pola comisión (axuda de Estado 773/99). Os ditos límites máximos aplicaranse tanto se a axuda provén integramente de fontes nacionais como se foi cofinanciada con fondos comunitarios (punto 4.21 Directrices comunitarias sobre axudas de Estado ás pequenas e medianas empresas. DO C 213, do 23-7-1996).
Enténdese por mediana empresa a que cumpre os seguintes requisitos: ocupa menos de 250 persoas e cuxo volume de negocio anual non excede os 50 millóns de euros ou cuxo balance xeral anual non excede 43 millóns de euros e que sexa autónoma, isto é que o 25% ou máis do seu capital ou dos seus dereitos de voto non pertenza a outra empresa, ou conxuntamente a outras empresas que non respondan á definición de PEME. Para o cálculo dos efectivos e os importes financeiros mencionados rexerá o disposto na recomendación da comisión do 6 de maio de 2003, relativa á definición de microempresas, pequenas e medianas empresas (DO L 124, do 25 de maio de 2003 p. 36).
Enténdese por subvención neta equivalente como o beneficio último que a axuda debería proporcionarlle á empresa unha vez deducido o imposto sobre sociedades aboado en concepto da dita axuda.
Artigo 4º.-Investimento subvencionable.
1. Terán a consideración de investimento subvencionable as seguintes actuacións, sempre que o seu inicio se realice no exercicio correspondente ao de cada convocatoria:
1.1. Desenvolvemento de proxectos realizados por asociacións sectoriais, as súas federacións ou enti
dades sen ánimo de lucro, no ámbito dos sectores relacionados coa minaría, orientados á dinamización xeral do sector sempre que non impliquen un beneficio directo para unha empresa en particular, de entre os que a continuación se enumeran:
1.1.1. Realización de estudos e traballos técnicos con efectos no conxunto do sector.
1.1.2. Promoción sectorial: edición impresa ou dixital de libros, manuais catálogos e demais material gráfico sobre temas do sector. Organización de eventos, conferencias, xornadas técnicas, exposicións, premios e demais actividades tendentes a dar a coñecer o sector e as súas técnicas ou a mellorar a súa imaxe.
1.1.3. Análise e implantación de estratexias no sector orientadas ao incremento da exportación.
1.1.4. Difusión de tecnoloxías propias do sector así como de métodos e formas de organización innovadoras.
1.1.5. Actuacións de carácter sectorial para o control e mellora da calidade.
1.1.6. Prestación de servizos.
1.1.7. Investimentos en infraestruturas.
1.2. Actuacións en materia de seguridade e saúde, entendéndose por tales aquelas que contribúan de forma directa á prevención de accidentes de traballo e de enfermidades profesionais nas actividades mineiras e en especial as que supoñan unha minoración dos índices de po e ruído nas explotacións e naves de elaboración.
2. Consideraranse gastos subvencionables, para os efectos previstos nesta convocatoria, aqueles que de xeito indubitado respondan á natureza da actividade subvencionada e se realicen no prazo establecido na correspondente convocatoria.
3. Cando o importe do gasto subvencionable supere a contía de 30.000 euros no suposto de custo por execución de obra, ou de 12.000 euros no suposto de subministración de bens de equipo ou prestación de servizos por empresas de consultoría ou asistencia técnica, o beneficiario deberá solicitar como mínimo tres ofertas de diferentes provedores, con carácter previo á contracción do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención.
A elección entre as ofertas presentadas, que deberán achegarse na xustificación, ou, de ser o caso, na solicitude da subvención, realizarase conforme criterios de eficiencia e economía, debendo xusti
ficarse expresamente nunha memoria a elección cando non recaia na proposta económica máis vantaxosa.
4. No suposto de adquisición, construción, rehabilitación e mellora de bens inventariables, seguiranse as seguintes regras:
a) O beneficiario deberá destinar os bens para o fin concreto para o que se concedeu a subvención, que non poderá ser inferior a cinco anos no caso de bens inscribibles nun rexistro público, nin a dous anos para o resto de bens.
No caso de bens inscribibles nun rexistro público, deberá facerse constar na escritura esta circunstancia, así como o importe da subvención concedida, debendo ser obxecto estes extremos de inscrición no rexistro público correspondente.
b) O incumprimento da obriga de destino referida no parágrafo anterior, que se producirá en todo caso co alleamento ou o gravame do ben, será causa de reintegro, nos termos establecidos no artigo 20 destas bases, quedando o ben afecto ao pagamento do reintegro calquera que sexa o seu posuidor, salvo que resulte ser un terceiro protexido pola fe pública rexistral ou se xustifique a adquisición dos bens con boa fe e xusto título ou en establecemento mercantil ou industrial, en caso de bens mobles non inscribibles.
5. Non se considerará incumprida a obriga de destino referida no anterior punto 5 cando:
a) Tratándose de bens non inscribibles nun rexistro público, foran substituídos por outros que sirvan en condicións análogas para o fin para o que se concedeu a subvención e este uso se manteña ata completar o período establecido, sempre que a substitución fora autorizada pola Administración concedente.
b) Tratándose de bens inscribibles nun rexistro público, o cambio de destino, alleamento ou gravame sexa autorizado pola Administración concedente. Neste suposto, o adquirente asumirá a obriga de destino dos bens polo período restante e, no caso de incumprimento desta, do reintegro da subvención.
6. Os gastos financeiros, os gastos de asesoría xurídica ou financeira, os gastos notariais e rexistrais e os gastos periciais para a realización do proxecto subvencionado e os de administración específicos son subvencionables se están directamente relacionados coa actividade subvencionada e son indispensables para a adecuada preparación ou execución desta.
En ningún caso serán gastos subvencionables:
a) Os xuros debedores das contas bancarias.
b) Xuros, recargas e sancións administrativas e penais.
c) Os gastos de procedementos xudiciais.
7. Os tributos son gasto subvencionable cando o beneficiario da subvención os aboa efectivamente.
Para as actuacións a que se refire o punto 1.1 deste artigo 4, poderase considerar o IVE como gasto subvencionable cando o beneficiario acredite mediante a correspondente certificación que se atopa acollido ao réxime de exención do IVE.
En ningún caso se consideran gastos subvencionables os impostos indirectos cando sexan susceptibles de recuperación ou compensación nin os impostos persoais sobre a renda.
8. Os custos indirectos imputaraos o beneficiario á actividade subvencionada na parte que razoablemente corresponda de acordo con principios e normas de contabilidade xeralmente admitidas e, en todo caso, na medida en que tales custos correspondan ao período en que efectivamente se realiza a actividade.
Artigo 5º.-Criterios obxectivos de adxudicación.
Para a determinación da preferencia na concesión e contía das axudas, tívose en conta o establecido no punto relativo ao sector da minaría dos acordos sobre medidas para o crecemento e o emprego en Galicia formalizado o 30 de xullo de 1999. Os criterios serán, en orde decrecente de importancia, os establecidos a continuación segundo a tipoloxía da actuación:
Para as actuacións indicadas no primeiro punto do artigo 2 a) serán preferentes en orde decrecente as tipoloxías seguintes: as de promoción sectorial, as de fomento da calidade e as de seguridade e saúde.
Para as actuacións indicadas no segundo punto do artigo 2 b) teranse en conta en orde decrecente os seguintes factores:
a) Desenvolvemento do proxecto no marco dun sistema de xestión da prevención de riscos laborais.
b) Carácter innovador e calidade técnica do proxecto.
c) Mellora das condicións de seguridade e saúde das explotacións.
d) Mellora ambiental e no aproveitamento dos residuos e a enerxía.
e) Efecto directo sobre o incremento de emprego estable.
Artigo 6º.-Entidades colaboradoras.
De acordo co establecido nos artigos 12 e 13 da Lei 38/2003, do 17 de novembro, xeral de subvencións, a Consellería de Innovación, Industria e Comercio poderá establecer convenios de colaboración con outros organismos e demais entes públicos, sociedades mercantís participadas íntegra ou
maioritariamente polas administracións públicas, organismos ou entes de dereito público, co obxecto de que estas actúen como entidades colaboradoras na xestión das subvencións sen que se produza a entrega previa e distribución dos fondos recibidos. Os referidos convenios de colaboración regularán as condicións e obrigas asumidas polas entidades de colaboración.
Artigo 7º.-Solicitudes, prazo de presentación e documentación que debe acompañala.
1. O prazo para a presentación das solicitudes correspondentes a cada convocatoria comezará o día seguinte ao da súa publicación no Diario Oficial de Galicia e en ningún caso será inferior a corenta días hábiles.
2. As solicitudes, que se lle dirixirán ao conselleiro de Innovación, Industria e Comercio, presentaranse no rexistro xeral das delegacións provinciais, no dos servizos centrais da Consellería de Innovación, Industria e Comercio ou a través dalgunha das formas recollidas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, entre as que se inclúen os rexistros dos concellos que teñan subscrito convenio de colaboración para a implantación dun sistema intercomunicado de rexistro coa Administración da Comunidade Autónoma de Galicia.
O modelo de solicitude e o resto dos modelos necesarios para solicitar a axuda publicaranse como anexos a cada convocatoria.
3. A solicitude presentarase acompañada da seguinte documentación:
1. Aquela que acredite a personalidade, natureza e réxime xurídico da entidade solicitante, tendo en conta que:
1.1. Se é unha fundación, asociación ou entidade sen ánimo de lucro deberá achegar copia cotexada da escritura de constitución e estatutos debidamente inscritos no rexistro correspondente, debendo quedar acreditado se fose o caso a súa condición de entidade sen ánimo de lucro.
1.2. Se é unha empresa, documentación acreditativa da súa constitución legal, inscrición no correspondente rexistro, domicilio social e dos seus centros de traballo en Galicia se fose o caso.
2. Documento nacional de identidade e do documento público acreditativo do poder con que actúa quen representa a empresa ou entidade solicitante.
3. Tarxeta de identificación fiscal NIF/CIF, segundo proceda, e do último recibo do imposto de actividades económicas (IAE).
4. Memoria explicativa do proxecto. Para a súa redacción utilizarase o formulario que figura como anexo II, e deberá conter:
4.1. Resumo dos investimentos subvencionables que se realizarán.
4.2. Antecedentes e xustificación do proxecto. Obxectivos a alcanzar. O seu carácter innovador.
4.3. Alcance detallado das diferentes actuacións que o integran. A súa necesidade, cuantificación económica. Contratacións que se deberán realizar con outras empresas.
4.4. Planificación dos traballos no tempo con referencia a cada unha das actuacións que configuran o proxecto (mes de inicio/mes finalización). Distribución das tarefas entre os equipos de traballo ou empresas.
4.5. Relación entre as actuacións e o actual proceso produtivo.
4.6. Efectos esperados sobre:
a) Mellora das condicións de seguridade e saúde dos centros produtivos ou explotacións.
b) Mellora ambiental e aproveitamento de residuos e enerxía.
c) Incremento do emprego estable.
d) Incremento da presenza comercial sobre mercados novos ou tradicionais.
No caso de proxectos realizados por asociacións sectoriais a que se refire o artigo 4.1 deberase concretar ademais as empresas directamente beneficiarias da acción.
4.7. Orzamento do investimento, separando os prezos unitarios dos principais elementos da actuación (anexo da convocatoria) e co correspondente desagregamento do IVE.
5. Declaración expresa, segundo o modelo que figurará na convocatoria, contendo a relación doutras axudas solicitadas, obtidas ou que se prevé solicitar para este investimento en calquera outra Administración, entes públicos ou privados, nacionais ou internacionais.
6. Declaración expresa, segundo o modelo que figurará na convocatoria, de non estar incurso nas circunstancias recollidas nos puntos 2 e 3 do artigo 13 da Lei 38/2003, do 17 de novembro, xeral de subvencións.
7. Certificados acreditativos de estar ao día nas obrigas tributarias e coa Seguridade Social e de non ter pendente de pagamento ningunha débeda, por ningún concepto, coa Administración pública da Comunidade Autónoma galega.
8. Para as empresas suxeitas ao requisito de contratación estable de traballadores establecido en virtude do acordo adoptado polo Consello da Xunta de Galicia na súa reunión de 18 de febreiro de 1999, referido no artigo 1, presentarase declaración relacionando os traballadores e o seu tipo de contrato
(fixo ou temporal) e, de ser o caso, os compromisos requiridos no dito requisito.
9. No caso de proxectos realizados por asociacións sectoriais aos que se refire o punto 1.1 do artigo 4 que se atopan acollidas ao réxime de exención no imposto de valor engadido (IVE, certificado acreditativo desa situación).
10. No caso de que o solicitante o considere oportuno, poderase presentar calquera outro documento que contribúa a aclarar o contido e alcance das actuacións que se realizarán sen que isto exima da presentación de toda a documentación anteriormente indicada
11. De toda a documentación presentaranse dous exemplares. Polo menos un deses exemplares conterá documentos orixinais ou compulsados.
12. Non será necesaria a presentación de todos aqueles documentos que foran presentados en convocatorias anteriores das liñas de axudas que se recollen nesta orde, sempre que o solicitante faga constar a data e o órgano ou dependencia en que foron presentados ou, de ser o caso, emitidos, e cando non transcorreran máis de cinco anos desde a finalización do procedemento a que correspondan.
Nos supostos de imposibilidade material de obter o documento, o órgano competente poderá requirirlle ao solicitante a súa presentación, ou, no seu defecto, a acreditación por outros medios, dos requisitos a que se refire o documento, con anterioridade á formulación da proposta de resolución.
Artigo 8º.-Emenda de defectos.
Se a solicitude de subvención non reúne os requisitos establecidos nesta orde, o órgano competente requirirá o interesado para que a emende no prazo máximo e improrrogable de dez días, contados a partir do día seguinte á recepción do dito requirimento, indicándolle que se non o fixese se terá por desistido da súa solicitude, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Artigo 9º.-Instrución do procedemento.
A Dirección Xeral de Industria, Enerxía e Minas e as secretarías das delegacións provinciais da Consellería de Innovación, Industria e Comercio serán os órganos competentes para a instrución do procedemento de concesión das subvencións obxecto desta convocatoria.
Na fase de instrución, o órgano instrutor dos procedementos de subvención realizará de oficio cantas actuacións estime necesarias para a determinación, coñecemento e comprobación dos datos en virtude dos cales debe pronunciarse a resolución, conforme o que estableza a presente orde, a normativa xeral
e específica de subvencións e de acordo coas normas do procedemento administrativo común.
Artigo 10º.-Valoración dos proxectos.
Revisados os expedientes e completados de ser o caso, as distintas unidades tramitadoras deberán emitir para cada solicitude de subvención, como paso previo para proceder á súa valoración, un informe relativo aos aspectos para valorar que establece o artigo 5 da presente orde.
A valoración das solicitudes admitidas a trámite realizarase por unha comisión constituída para o efecto que estará presidida polo/a director/a xeral de Industria, Enerxía e Minas ou a persoa en que delegue, o/a subdirector/a xeral de Recursos Minerais, o/a xefe de Servizo de Xestión Mineira, que actuará como secretario/a, e representantes das catro delegacións provinciais da Consellería de Innovación, Industria e Comercio.
A mencionada comisión valorará a totalidade das solicitudes seguindo os criterios de selección de proxectos establecidos no artigo 5 da presente orde, ordenando as solicitudes correlativamente en sentido decrecente ao valor asignado.
Artigo 11º.-Proposta de resolución.
1. A comisión de valoración proporá a contía das axudas correspondentes aos investimentos subvencionables ata esgotar crédito dispoñible, quedando en reserva o resto dos investimentos subvencionables, para que, se se producise algunha renuncia ou modificación nos proxectos inicialmente subvencionados, puideran ser atendidas co crédito que quedara libre.
A proposta de resolución expresará a persoa solicitante ou relación de persoas solicitantes para as que se propón a concesión da subvención e a súa contía de xeito individualizado, especificándose a súa avaliación segundo a aplicación dos criterios establecidos no artigo 5 da presente orde. As solicitudes para as que se propoña a súa denegación relacionaranse con indicación da causa desta.
2. Cando a subvención teña por obxecto o financiamento de actividades para desenvolver polo solicitante e, por motivos de capacidade orzamentaria, o importe da subvención reflectido na proposta de resolución sexa inferior ao que figura na solicitude presentada, concederáselle ao beneficiario a posibilidade de reformulación do proxecto para axustar os compromisos á subvención outorgable.
En calquera caso, a reformulación de proxectos deberá respectar o obxecto, condicións e finalidade da subvención, así como os criterios de valoración establecidos respecto das solicitudes.
Artigo 12º.-Resolución.
1. Á vista da proposta emitida pola Comisión de Valoración, o/a conselleiro/a de Innovación, Indus
tria e Comercio ditará as resolucións de concesión ou denegación das subvencións solicitadas.
Sen prexuízo dos recursos que procedan contra a resolución, para os únicos efectos da optimización da xestión dos fondos dispoñibles e das solicitudes que quedaran en reserva de conformidade co disposto no artigo anterior, o beneficiario da axuda deberá aceptala expresamente no prazo de quince días naturais contados a partir do día seguinte ao da súa notificación, para o cal se xuntará modelo de aceptación coa notificación da resolución. No caso contrario, entenderase que concorre a renuncia á axuda concedida e procederase nos termos do artigo 42.1º da Lei 30/1992, de réxime xurídico das administracións públicas e do procedemento administrativo común.
2. As resolucións de concesión ou denegación das solicitudes de concesión de subvencións serán motivadas, de acordo cos criterios de outorgamento establecidos.
As resolucións estimatorias expresarán o obxecto e importe do proxecto subvencionado, a porcentaxe da subvención concedida e a contía desta e, no caso de que teña carácter plurianual, as cantidades outorgadas con cargo aos orzamentos de exercicios posteriores.
3. O prazo máximo para ditar e notificarlles aos interesados a resolución expresa será de seis meses a contar desde a publicación da presente orde.
O vencemento do citado prazo sen que se notifique a resolución expresa, lexitima o interesado para entender desestimada a súa solicitude por silencio administrativo.
Artigo 13º.-Actuacións plurianuais.
No caso de actuacións plurianuais, que superen o exercicio 2005, poderanse establecer os correspondentes compromisos de anualidade dentro dos límites establecidos pola lexislación vixente, de conformidade co prazo de execución do investimento, atendendo o disposto para os efectos oportunos a Lei de réxime financeiro e orzamentario de Galicia.
Os libramentos correspondentes a estas axudas faranse efectivos con cargo aos créditos consignados para cada exercicio orzamentario. Se a materialización ou o pagamento do investimento se anticipara ao calendario establecido na resolución de concesión e non fose posible o reaxuste das anualidades de subvención, o investimento ou pagamento adiantado poderá servir de xustificación para o libramento das anualidades posteriores sempre que se obtivera a conformidade do órgano competente para a concesión da axuda.
Nos proxectos plurianuais, entenderase que os investimentos e pagamentos que se efectúen desde a data límite de xustificación da anualidade corrente ata o final de ano, corresponden á anualidade seguin
te e polo tanto poderanse presentar como xustificantes para o cobramento da dita anualidade.
Artigo 14º.-Obrigas do beneficiario.
O beneficiario da subvención queda obrigado a:
a) Realizar a actividade ou adoptar o comportamento que fundamente a concesión da subvención.
b) Acreditar ante a entidade concedente ou, de ser o caso, ante a entidade colaboradora a realización da actividade ou a adopción do comportamento, así como o cumprimento dos requisitos ou condicións que determinan a concesión ou desfrute da subvención. O cumprimento desta obriga de xustificación realizarase nos termos previstos no artigo 30 da Lei 38/2003, do 17 de novembro, xeral de subvencións e na súa normativa de desenvolvemento.
c) Acreditar con anterioridade a ditarse a proposta de resolución de concesión que se atopa ao día das súas obrigas tributarias estatais e autonómicas e da Seguridade Social, así como que non ten pendente de pago ningunha outra débeda, por concepto algún, coa Administración pública da Comunidade Autónoma, na forma que se determina no punto 3.6 do artigo 7 destas bases.
d) Someterse ás actuacións de comprobación, para efectuar polo órgano concedente ou entidade colaboradora, de ser o caso, así como calquera outra comprobación e control financeiro que poida realizar a Intervención Xeral da Comunidade Autónoma, ás previstas na lexislación do Consello de Contas e do Tribunal de Contas e, de ser o caso, ás dos servizos financeiros da Comisión Europea e do Tribunal de Contas Europeo, achegando canta información lle sexa requirida no exercicio das actuacións anteriores.
e) Comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas así como calquera alteración producida nas xa comunicadas coa solicitude. Esta comunicación haberá de efectuarse tan pronto como se coñeza, e en todo caso con anterioridade á xustificación da aplicación dada aos fondos percibidos.
f) Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, co fin de garantir o axeitado exercicio das facultades de comprobación e control.
g) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.
h) Dar a axeitada publicidade do carácter público do financiamento dos programas, actividades, investimentos ou actuacións de calquera tipo que sexan obxecto de subvención.
i) Proceder ao reintegro dos fondos percibidos nos supostos previstos no artigo 20º desta orde.
Artigo 15º.-Modificación das resolucións.
1. Toda alteración das condicións tidas en conta para a concesión da subvención, e en todo caso a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión.
2. O órgano competente para a concesión da axuda poderá acordar a modificación da resolución a instancia do beneficiario. Os requisitos que deberán cumprirse para isto son os seguintes:
a) Que a actividade, conduta ou modificación do proxecto estea comprendida dentro da finalidade da presente orde.
b) Que se acredite a inexistencia de prexuízos a terceiros.
c) Que os novos elementos e circunstancias que motiven a modificación, de ocorrer na concesión inicial, non supuxesen a denegación total ou parcial da axuda ou subvención.
3. O beneficiario deberá solicitar a dita modificación mediante instancia dirixida ao órgano concedente, acompañada da documentación acreditativa do cumprimento dos requisitos expresados no punto 2 deste artigo, no prazo de 20 días hábiles antes da data límite de xustificación do investimento da correspondente anualidade.
4. O acto polo que se acorde a modificación da resolución, ou de ser o caso se denegue, ditarase polo órgano concedente, coa previa instrución do correspondente expediente, no que se dará audiencia aos interesados na forma prevista no artigo 9.4º do Decreto 287/2000, do 21 de novembro.
Artigo 16º.-Subcontratación das actividades subvencionadas polos beneficiarios.
1. Os beneficiarios poderán subcontratar con terceiros a execución total ou parcial da actividade que constitúe o obxecto da subvención. Queda fóra deste concepto a contratación daqueles gastos en que teña que incorrer o beneficiario para a realización por si mesmo da actividade subvencionada.
2. A porcentaxe de subcontratación non poderá exceder o 50% do importe da actividade subvencionada para as actuacións recollidas no punto 2 do artigo 1 desta orde. Para as actuacións recollidas no punto 1 do artigo 1 desta orde, a porcentaxe de subcontratación poderá chegar ao 100%.
En ningún caso poderán subcontratarse actividades que, aumentando o custo da actividade subvencionada, non acheguen valor engadido ao contido desta.
3. Cando a actividade concertada con terceiros exceda o 20% do importe da subvención e o dito importe sexa superior a 60.000 euros, a subcontratación estará sometida ao cumprimento dos seguintes requisitos:
a) Que o contrato se celebre por escrito.
b) Que a celebración deste se autorice previamente pola entidade concedente da subvención.
4. Non poderá fraccionarse un contrato co obxecto de diminuír a contía deste e eludir o cumprimento dos requisitos exixidos no punto anterior.
5. Os contratistas quedarán obrigados só ante o beneficiario, que asumirá a total responsabilidade da execución da actividade subvencionada fronte á Administración.
6. Para os efectos do previsto no punto anterior, os beneficiarios serán responsables de que na execución da actividade subvencionada concertada con terceiros se respecten os límites que se establezan na normativa reguladora da subvención en canto á natureza e contía de gastos subvencionables, e os contratistas estarán suxeitos ao deber de colaboración previsto no artigo 46 da Lei 38/2003, do 17 de novembro, xeral de subvencións, para permitir a axeitada verificación do cumprimento dos ditos límites.
7. En ningún caso poderá concertar o beneficiario a execución total ou parcial das actividades subvencionadas con:
a) Persoas ou entidades incursas nalgunha das prohibicións do artigo 13 da citada Lei 38/2003.
b) Persoas ou entidades que percibiron outras subvencións para a realización da actividade obxecto de contratación.
c) Intermediarios ou asesores nos que os pagamentos se definan como unha porcentaxe de custo total da operación, a menos que o dito pagamento estea xustificado con referencia ao valor de mercado do traballo realizado ou os servizos prestados.
d) Persoas ou entidades vinculadas co beneficiario, salvo que concorran as seguintes circunstancias:
1. Que a contratación se realice de acordo coas condicións normais de mercado.
2. Que se obteña a autorización previa do órgano concedente.
e) Persoas ou entidades solicitantes da subvención nesta mesma convocatoria, que non obtiveran subvención por non reunir os requisitos ou non alcanzar a valoración suficiente.
8. Non se considerará subcontratación, para os efectos deste artigo, a adquisición de equipos ou instalacións chave en man.
Artigo 17º.-Xustificación do investimento.
1. Para o libramento de cada anualidade da subvención, o beneficiario deberá ter realizado as actuacións e xustificado a aplicación dos fondos antes do 15 de novembro do ano que corresponda. A data límite para executar as actuacións que foran obxecto de subvención e para xustificar o correspondente investimento e pago é o 15 de novembro do ano que corresponda, para o que o beneficiario deberá presentar, na respectiva delegación provincial ou nos servizos centrais da Consellería de Innovación, Industria e Comercio, a través dalgunha das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, por duplicado, a seguinte documentación acreditativa:
a) Informe técnico no que se describa a realización do proxecto ou actuación e os datos e incidencias máis significativos habidos na súa execución. Deberá incluír un resumo da execución do orzamento subvencionado segundo o modelo indicado no anexo VI no que figuren os distintos conceptos e o importe do investimento subvencionado, o investimento realizado, coa relación de facturas que a xustifican e os pagamentos realizados como consecuencia das ditas facturas.
b) Documentos acreditativos do investimento ou actuación consistentes nas facturas e documentos de valor probatorio equivalente, xustificativos do pagamento realizado, numerados correlativamente. O dito número servirá para identificar o documento no resumo da execución do orzamento no modelo que se publicará como anexo á convocatoria, na epígrafe «referencia xustificante».
c) Para todos aqueles investimentos intanxibles deberá presentarse, así mesmo, unha copia de cada un dos estudos, diagnósticos, manuais, plans, etc. que se realizaran ou desenvolveran, así como unha copia dos certificados que se obtiveran.
d) Xustificante de axudas obtidas ou declaración das solicitadas ou que se prevé obter para o mesmo investimento en calquera outra Administración, entes públicos ou privados, nacionais ou internacionais; indicando a súa contía.
e) Certificación expedida pola entidade bancaria de titularidade da conta onde se deba realizar o pagamento, na que conste: ordinal bancario, código de banco, código de sucursal e código de conta corrente.
f) Certificados acreditativos de estar ao día nas obrigas tributarias e coa Seguridade Social e de non ter pendente ningunha débeda, por ningún concepto, coa Administración pública da Comunidade Autónoma e de estar ao día no imposto sobre actividades económicas.
g) Documento acreditativo de que se alcanzan os niveis de estabilidade laboral, aos que se refire a declaración mencionada no apartado 4 g) do artigo 1º destas bases.
h) O beneficiario de calquera subvención plurianual, cuxo importe total supere os trinta mil cincuenta euros con sesenta e un céntimos (30.050,61 euros), deberá achegar ademais o xustificante acreditativo do depósito na Caixa Xeral de Depósitos, do seguro de caución prestado por entidade aseguradora ou aval solidario de entidade de crédito ou sociedade de garantía recíproca que garante o importe da anualidade cuxo pagamento se estea tramitando así como os seus correspondentes xuros, xuro legal do diñeiro indicado na Lei de orzamentos do Estado que estea vixente nese momento, por un prazo que deberá alcanzar como mínimo ata os dous meses seguintes á finalización do prazo de xustificación da última das anualidades da subvención.
2. Os órganos competentes da Consellería de Innovación, Industria e Comercio poderán solicitar as aclaracións ou informes ou medios de xustificación que consideren convenientes. No caso de que non fosen remitidos polo beneficiario dentro do prazo que se sinale podería entenderse que renuncia á axuda.
Artigo 18º.-Pagamento da subvención.
1. A percepción da axuda terá lugar unha vez que os servizos técnicos da Consellería de Innovación, Industria e Comercio, tras a inspección realizada, de ser o caso, certificaran que se realizou o investimento que foi obxecto de subvención e o previsto na resolución de concesión. Ademais, o beneficiario deberá presentar a documentación adicional que lle sexa requirida por estes servizos técnicos, co obxecto de determinar o alcance do proxecto ou actuacións subvencionables.
2. No caso de que o investimento realizado teña un custo inferior ao inicialmente previsto, e sempre que isto non supoña unha realización deficiente do proxecto, a axuda reducirase proporcionalmente mantendo constante a porcentaxe de subvención respecto ao investimento.
3. Cando a natureza da subvención así o xustifique, poderán realizarse pagamentos á conta. Os ditos aboamentos á conta poderán supoñer a realización de pagamentos fraccionados que responderán ao ritmo de execución das accións subvencionadas, aboándose por contía equivalente á xustificación presentada.
Tamén se poderán realizar pagamentos anticipados que suporán entregas de fondos con carácter previo á xustificación, como financiamento necesario para poder levar a cabo as actuacións inherentes á subvención. Neste caso, o beneficiario deberá achegar ademais o xustificante acreditativo do depósito na Caixa Xeral de Depósitos, do seguro de caución prestado por entidade aseguradora ou aval solidario de
entidade de crédito ou sociedade de garantía recíproca que garanta o importe do pagamento anticipado así como os seus correspondentes xuros, xuro legal do diñeiro indicado na Lei de orzamentos do Estado que estea vixente nese momento, por un prazo que deberá alcanzar como mínimo ata os dous meses seguintes á finalización do prazo de xustificación da totalidade da subvención.
En ningún caso poderán realizarse pagamentos anticipados a beneficiarios cando se solicitara a declaración de concurso, foran declarados insolventes en calquera procedemento, se atopen declarados en concurso, estean suxeitos a intervención xudicial ou foran inhabilitados conforme a Lei concursal sen que concluíra o período de inhabilitación fixado na sentenza de cualificación do concurso, foran declarados en quebra, en concurso de acredores, insolvente falido en calquera procedemento ou suxeito a intervención xudicial, ter iniciado expediente de quita e espera ou de suspensión de pagamentos ou presentado solicitude xudicial de quebra ou de concurso de acredores, mentres, de ser o caso, non fosen rehabilitados.
4. Non poderá realizarse o pagamento da subvención mentres o beneficiario non se atope ao día no cumprimento das súas obrigas tributarias e fronte á Seguridade Social ou sexa debedor por resolución de procedencia de reintegro.
Artigo 19º.-Réxime de recursos.
As resolucións, expresas ou presuntas, dos expedientes tramitados ao abeiro do disposto nestas bases e nas correspondentes ordes de convocatoria esgotarán a vía administrativa e contra elas caberá interpoñer:
a) Recurso potestativo de reposición ante o órgano que as ditou ou debeu ditalas no prazo dun mes contado a partir do día seguinte ao da súa notificación, ou de tres meses contado a partir do día seguinte a aquel no que se produza o acto presunto, segundo sexa o caso.
b) Ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contado desde o día seguinte ao da súa notificación, se é expresa, ou de seis meses contado a partir do día seguinte a aquel en que se produza o acto presunto.
E todo isto sen prexuízo de que os interesados poidan exercer, de ser o caso, calquera outro que coiden procedente.
Artigo 20º.-Reintegro da subvención.
Procederá o reintegro, total ou parcial, da subvención percibida e a exixencia do xuro de demora devengados desde o momento do seu pagamento ata a data en que se acorde a procedencia de tal rein
tegro, nos casos previstos no artigo 78 do texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e do réxime administrativo.
Así mesmo procederá o reintegro do exceso percibido nos supostos en que o importe da subvención, illadamente ou en concorrencia con outras subvencións, axudas, ingresos ou recursos procedentes de calquera administración pública ou doutros entes públicos ou privados, nacionais ou internacionais, supere o custo da actividade que vai desenvolver o beneficiario ou, de ser o caso, a porcentaxe máxima sobre o investimento subvencionable que se estableza.
Artigo 21º.-Fiscalización e control.
A concesión das subvencións reguladas nesta orde estará sometida ao exercicio da función interventora e do control financeiro por parte da Intervención Xeral da Comunidade Autónoma nos termos que establece o capítulo V do Decreto 287/2000, do 21 de novembro, ás actuacións de comprobación previstas na lexislación do Tribunal de Contas e do Consello de Contas, así como de ser o caso, ás dos servizos financeiros da Comisión Europea e do Tribunal de Contas Europeo.
Artigo 22º.-Réxime sancionador.
As infraccións administrativas cometidas en relación coas subvencións reguladas na presente orde sancionaranse de conformidade co disposto no artigo 79 do texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativa.
Artigo 23º.-Publicidade.
Unha vez ultimada a concesión das axudas, publicarase no Diario Oficial de Galicia a relación das concedidas con indicación da entidade beneficiaria, contía e finalidade da subvención.
Disposición adicional
En todo o non previsto nesta orde rexerá o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, modificada parcialmente pola Lei 4/1999, do 13 de xaneiro, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado parcialmente pola Lei 14/2004, do 29 de decembro, e na Lei de orzamentos xerais da Comunidade Autónoma para cada exercicio, así como no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
CONSELLERÍA DE POLÍTICA AGROALIMENTARIA E
DESENVOLVEMENTO RURAL